ગાંધીજીના સેવાગ્રામના નિવાસ દરમિયાન શાસ્ત્રીજીની તબિયત ધીરે ધીરે બગડવા લાગી હતી, પરંતુ તેમણે કરેલી લોકોની સેવાને કારણે તેમની પ્રસન્નતા જળવાઈ રહી હતી. તેઓ પોતે પણ ધર્મશાસ્ત્રના વિદ્વાન જ્ઞાતા હતા. ‘જાતસ્ય હિ ધ્રુવો મૃત્યુઃ’ ગીતાના એ જ્ઞાનને તેમણે પચાવી જાણ્યું હતું. અશક્તિને કારણે તેઓ પથારીવશ થઈ ગયા હતા. ગાંધીજી તેમની સેવામાં હાજર હતા. તેવા સમયે એક ભાઈ ત્યાં આવ્યા અને તેમણે ગાંધીજીને કહ્યું કે, બાપુ રક્તપિત્તને મટાડવા માટે એક ઔષધ માટેના પ્રયોગને હું જાણું છું. શાસ્ત્રીજી ઉપર આપણે તે અજમાવી જોવો જોઈએ.